Apránként nyúlt le 23 milliót a munkahelyéről egy bábolnai takarítónő | KISALFÖLD
Bűnügy 2020. 07. 02. 13:02
A 65 éves nő többek között kerti gépet, ruhákat, üdülést fizetett ki a pénzből. Elektronikai termékeket és sporteszközöket vásárolt, és lakás felújítására is költött.
A tettes a bábolnai munkahelyén dolgozott takarítóként, a munkája során minden helyiségbe be tudott jutni. Abba az irodába is volt bejárása, ahol a cég a bevételét tartotta.
A gyanú szerint a 65 éves nő 2020. január és június hónapok között rendszeresen lopott a cég pénzéből. A bevételt lemezkazettában tárolták, ami nem volt lezárva, így a pénz elvétele nem okozott nehézséget.
A pénzből később kerti gépet, ruhákat, üdülést fizetett ki, valamint bútorokat, elektronikai termékeket és sporteszközöket vásárolt, és lakás felújítására is költött.
A munkáltató feljelentését követően, a komáromi rendőrök a bevezetett nyomozati cselekmények során azonosították a bábolnai lakost, akit június 30-án előállítottak a rendőrkapitányságra.
A nyomozók a kármegtérülés eredményeként a lopott pénzből vásárolt termékeket, valamint több mint hat millió forintot is lefoglaltak.